Achoimre ar Thuairim an Mhaoirseora Eorpaigh ar Chosaint Sonraí ar an dá Thogra le haghaidh Cinntí ón gComhairle lena n-údaraítear do Bhallstáit an Dara Prótacal Breise a ghabhann leis an gCoinbhinsiún maidir le Cibearchoireacht maidir le comhar feabhsaithe agus nochtadh d’fhianaise leictreonach a shíniú agus a dhaingniú, chun leasa an Aontais Eorpaigh

(Tá téacs iomlán na Tuairime seo le fáil in EN, FR & DE ar shuíomh gréasáin an MECS www.edps.europa.eu)

(2022/C 182/04)

An 25 Samhain 2021, ghlac an Coimisiún dhá Thogra le haghaidh Cinntí ón gComhairle, faoi Airteagail 16, 82(1) agus 218(5) agus (6) den Chonradh ar Fheidhmiú an Aontais Eorpaigh, togra amháin lena údaraítear do Bhallstáit a shíniú agus an dara togra lena údaraítear dóibh a dhaingniú an Dara Prótacal Breise a ghabhann le Coinbhinsiún Bhúdaipeist maidir le Cibearchoireacht, ar mhaithe leis an Aontas Eorpach. Leagtar amach san Iarscríbhinn a ghabhann leis na Tograí na treoracha ón gComhairle maidir leis na forchoimeádais, na dearbhuithe agus na cumarsáide, i ndáil leis an bPrótacal a shíniú agus a dhaingniú.

Is aidhm dhlisteanach é an choireacht a imscrúdú agus a ionchúiseamh, agus tá comhoibriú idirnáisiúnta lena n-áirítear malartú faisnéise níos tábhachtaí ná riamh. Mar a d’áitigh an MECS le fada an lá, tá socruithe inbhuanaithe de dhíth ar an Aontas Eorpach chun sonraí pearsanta a roinnt le tríú tíortha chun críocha an dlí a fhorfheidhmiú, atá ag luí go hiomlán le Conarthaí an Aontais Eorpaigh agus leis an gCairt um Chearta Bunúsacha. Fiú nuair a bhíonn cásanna baile á n-imscrúdú, bíonn ag “cásanna trasteorann” níos mó agus níos mó údaráis um fhorfheidhmiú an dlí toisc go stóráiltear faisnéis go leictreonach i dtríú tír. Leis an méadú ar líon na n-iarratas agus luaineacht na faisnéise digití, cuirtear brú ar na samhlacha comhair atá ann cheana, amhail MLATanna. Tuigeann an MECS go bhfuil rás in aghaidh an chloig roimh na húdaráis maidir le sonraí a fháil dá n-imscrúduithe agus tacaíonn sé le hiarrachtaí samhlacha nua comhair a cheapadh, lena n-áirítear i gcomhthéacs an chomhair le tríú tíortha.

Tá sé mar aidhm ag an bPrótacal na bealaí comhair traidisiúnta a fheabhsú agus folaíonn sé forálacha chun comhar díreach a fheabhsú idir údaráis um fhorfheidhmiú an dlí agus soláthraithe seirbhísí i gcomhthéacs trasteorann. Go háirithe, leis an bPrótacal chuirfí feabhas ar chomhar maidir le cibearchoireacht agus le bailiú fianaise i bhfoirm leictreonach maidir le cionta coiriúla chun críche imscrúduithe sonracha nó imeachtaí coiriúla sonracha.

Cé go n-aithnítear nach féidir téarmaíocht agus sainmhínithe dhlí an Aontais Eorpaigh a mhacasamhlú go hiomlán i gcomhaontú iltaobhach idirnáisiúnta, cuireann an MECS i bhfios go láidir nach mór na bearta coimirce iomchuí do dhaoine aonair a áirithiú chun dlí an Aontais Eorpaigh a chomhlíonadh go hiomlán.

Tá prionsabail um chosaint sonraí lena n-áirítear cothroime, cruinneas agus ábharthacht faisnéise, maoirseacht neamhspleách agus cearta aonair daoine aonair chomh hábhartha do chomhlachtaí poiblí agus atá siad do chuideachtaí príobháideacha. Tá na bunphrionsabail seo níos tábhachtaí fós agus íogaireacht na sonraí a theastaíonn le haghaidh imscrúduithe coiriúla á gcur san áireamh.

Tá sé mar aidhm ag an Tuairim seo anailís oibiachtúil agus comhairle chuiditheach a sholáthar d’institiúidí an Aontais Eorpaigh agus atá an Chomhairle ag scrúdú Tograí an Choimisiúin chun an Prótacal a shíniú agus a dhaingniú agus sula n-iarrtar ar Pharlaimint na hEorpa a toiliú a thabhairt chun an Prótacal a thabhairt i gcrích.

Is díol sásaimh don MECS nach bhfuil aon fhoráil curtha san áireamh i dtéacs deiridh an Phrótacail maidir le rochtain dhíreach ag údaráis um fhorfheidhmiú an dlí ar shonraí. Is díol sásaimh dó freisin go bhfuil Airteagal tiomnaithe sa Phrótacal maidir le cosaint sonraí pearsanta. Ina theannta sin, tugann an MECS aird dearfach ar an iliomad beart coimirce atá san áireamh sa Phrótacal.

Tuigtear don MECS go ndeimhnítear go mbeadh feidhm ag Brat-Chomhaontú AE-SAM maidir le haistrithe ón Aontas Eorpach go dtí Stáit Aontaithe Mheiriceá faoi chuimsiú na bhforálacha atá leagtha amach sa Phrótacal a bhaineann leis an gcomhoibriú idir údaráis. Is oth leis an MECS toradh dá leithéid.

Má ghlactar Cinneadh ón gComhairle lena n-údaraítear do na Ballstáit, faoi seach, an Prótacal a shíniú agus a dhaingniú, chun leasa an Aontais, is díol sásaimh don MECS na tograí ón gCoimisiún chun go ndéanfadh na Ballstáit, chun leasa an Aontais, an dearbhú, fógra agus cumarsáid faoi Airteagal 7(2)(b), (5)(a) agus (e) den Phrótacal. Áirithítear leis na tograí sin nach bhféadfar a iarraidh ar sholáthraithe seirbhísí san Aontas sonraí pearsanta a aistriú ach amháin ar bhonn orduithe arna n-eisiúint, sa tríú tír iarrthach is Páirtí sa Phrótacal, ag ionchúisitheoir nó ag údarás breithiúnach eile nó faoi mhaoirseacht ionchúisitheora nó údaráis bhreithiúnaigh eile, nó faoi mhaoirseacht neamhspleách agus faoi rialú údaráis inniúil laistigh den Bhallstát iarrtha.

Tugann an MECS dá aire freisin go dearfach an togra go ndéanfaidh na Ballstáit an dearbhú faoi Airteagal 8(4) den Phrótacal (maidir le comhar idir údaráis inniúla chun éifeacht a thabhairt d’orduithe táirgthe d’fhaisnéis sínitheora agus sonraí tráchta), chun a áirithiú go bhfuil gá le faisnéis tacaíochta bhreise chun éifeacht a thabhairt d’orduithe faoin bhforáil seo.

Ina theannta sin, tá na moltaí seo a leanas ag MECS maidir leis na Cinntí ón gComhairle a bheidh ann amach anseo, dá ndéanfadh na Ballstáit an Prótacal a shíniú agus a dhaingniú, chun leasa an Aontais:

— Féadfar sonraí áirithe atá sa chatagóir faisnéise sínitheora de réir bhrí an Choinbhinsiúin maidir le Cibearchoireacht a mheas faoi dhlí an Aontais Eorpaigh mar shonraí tráchta a bhfuil cur isteach tromchúiseach ag baint leo ar chearta bunúsacha an duine is ábhar do na sonraí, nach bhféadtar rochtain a fháil orthu mura bhfuil údar maith ann amháin don chomhrac i gcoinne coireacht thromchúiseach. Dá bhrí sin, molann an MECS do na Ballstáit, contrártha le togra an Choimisiúin, an ceart a fhorchoimeád gan Airteagal 7 den Phrótacal maidir le nochtadh sonraí sínitheora ag soláthraithe seirbhísí a chur i bhfeidhm go díreach chuig údaráis inniúla tíre eile maidir le cineálacha áirithe uimhreacha rochtana, de bhun Airteagal 7(9)(b);

— Ba cheart do na Ballstáit, de bhun Airteagal 7(5)(e) den Phrótacal, údarás breithiúnach nó údarás neamhspleách eile a ainmniú;

— Ba cheart an teachtaireacht atá beartaithe ag na Ballstáit chuig údaráis na Stát Aontaithe, tráth a sínithe nó tráth a n-ionstraimí daingniúcháin, glactha nó formheasta a thaisceadh, maidir le Brat-Chomhaontú AE-SAM a shoiléiriú;

— Ba cheart an breithniú atá beartaithe, i ndáil le comhaontuithe nó socruithe eile faoi Airteagal 14(1)(c) den Phrótacal a d’fhéadfaí a chur in ionad na forála sa Phrótacal maidir le cosaint sonraí (Airteagal 14), a leasú.

1. RÉAMHRÁ AGUS CÚLRA

1. I mí an Mheithimh 2017, d’fhormheas Coiste an Choinbhinsiúin maidir le Cibearchoireacht de chuid Chomhairle na hEorpa na Téarmaí Tagartha chun an Dara Prótacal Breise a ghabhann leis an gCoinbhinsiún ar Chibearchoireacht a ullmhú le linn na tréimhse ó mhí Mheán Fómhair 2017 go mí na Nollag 2019 ( 1 )

2. An 5 Feabhra 2019, ghlac an Coimisiún Moladh ( 2 ) le haghaidh Cinneadh ón gComhairle lena n-údaraítear rannpháirtíocht an Choimisiúin, thar ceann an Aontais Eorpaigh, sa chaibidlíocht ar an Dara Prótacal Breise (dá ngairfear “an Prótacal” anseo feasta) ( 3 ) a ghabhann le Coinbhinsiún Chomhairle na hEorpa, maidir le comhar idirnáisiúnta feabhsaithe maidir le cibearchoireacht agus fianaise leictreonach (an “Coinbhinsiún maidir le Cibearchoireacht” anseo feasta) (CETS Uimh. 185) ( 4 )

3. Ghlac an Maoirseoir Eorpach ar Chosaint Sonraí (“MECS” anseo feasta) Tuairim maidir leis an Moladh an 2 Aibreán 2019 ( 5 ) . Le Cinneadh an 6 Meitheamh 2019, d’údaraigh Comhairle an Aontais Eorpaigh an Coimisiún páirt a ghlacadh, thar ceann an Aontais Eorpaigh, sa chaibidlíocht i bhfianaise an Phrótacail ( 6 )

4. Shín Coiste an Choinbhinsiúin maidir le Cibearchoireacht na téarmaí tagartha faoi dhó, go dtí mí na Nollag 2020, agus ina dhiaidh sin go dtí mí Bealtaine 2021. D’ullmhaigh Coiste an Choinbhinsiúin maidir le Cibearchoireacht (T-CY) an Prótacal idir mí Mheán Fómhair 2017 agus mí na Bealtaine 2021. Reáchtáladh breis agus nócha seisiún de Phrótacal T-CY um Dhréachtú Iomlánach, Grúpa Dréachtaithe agus Foghrúpaí chomh maith le sé bhabhta de chomhairliúcháin le páirtithe leasmhara sa tréimhse seo.

5. Rannchuidigh an Bord Eorpach um Chosaint Sonraí leis na comhairliúcháin phoiblí maidir leis an dréacht-Phrótacal an 13 Samhain 2019, an 2 Feabhra 2021 agus an 4 Bealtaine 2021 ( 7 )

6. D’aithin Parlaimint na hEorpa gur gá an obair ar an bPrótacal a thabhairt chun críche ina Rún 2021 ar Straitéis Cibearshlándála an Aontais Eorpaigh don Deacáid Dhigiteach ( 8 )

7. An 17 Samhain 2021, ghlac Coiste na nAirí de chuid Chomhairle na hEorpa an Prótacal. Ba cheart go n-osclófaí é le síniú i mí na Bealtaine 2022. Dá bhrí sin, ní fhéadfaidh ach Páirtí sa Phrótacal leasuithe air a mholadh agus ní fhéadfaidh ach Coiste na nAirí iad a ghlacadh. Ceanglaítear leis an bPrótacal go nglacfar na Páirtithe go léir na leasuithe ionas go bhféadfaidh siad teacht i bhfeidhm ( 9 )

8. Ní féidir leis an Aontas Eorpach a bheith ina Pháirtí sa Phrótacal, toisc go bhfuil an Prótacal agus an Coinbhinsiún maidir le Cibearchoireacht ar oscailt do na Stáit amháin ( 10 )

9. An 25 Samhain 2021, ghlac an Coimisiún dhá Thogra le haghaidh Cinntí ón gComhairle, faoi Airteagal 16, Airteagal 82(1) agus Airteagal 218(5) agus (6) den Chonradh ar Fheidhmiú an Aontais Eorpaigh (CFAE) ( 11 )

10. De réir na dTograí seo ( 12 ) , tagann an Prótacal faoi réimse atá cumhdaithe go mór mór ag comhrialacha de réir bhrí Airteagal 3(2) CFAE. Féachann an Coimisiún le dhá Chinneadh a fháil, leis na Tograí seo, ón gComhairle lena n-údaraítear do Bhallstáit an Prótacal a shíniú agus a dhaingniú, ar mhaithe le leas an Aontais Eorpaigh, faoi seach. Tá Iarscríbhinn (dá ngairtear “an Iarscríbhinn” anseo feasta) ag gabháil leis an dá Thogra lena soláthraítear treoracha do na Ballstáit, maidir leis na forchoimeádais, na dearbhuithe, na fógraí nó na cumarsáidí agus breithnithe eile atá le déanamh, agus iad ag síniú agus ag daingniú an Phrótacail, ar mhaithe le leas an Aontais Eorpaigh. Tá téacs an Phrótacail atá san Iarscríbhinn ag gabháil leis an Togra a bhaineann leis an daingniú freisin.

11. D’fhonn an comhaontú a thabhairt i gcrích, dá gcinnfeadh an Chomhairle a shíniú ag na Ballstáit a údarú, chun leasa an Aontais, ba cheart don Chomhairle cinneadh a ghlacadh lena n-údaraítear do na Ballstáit, chun leasa an Aontais, an comhaontú sin a dhaingniú, tar éis toiliú a fháil ó Pharlaimint na hEorpa. Tiocfaidh an Prótacal i bhfeidhm ar an gcéad lá den mhí tar éis dul in éag do thréimhse trí mhí tar éis an dáta a thug cúig Pháirtí sa Choinbhinsiún maidir le Cibearchoireacht a dtoiliú le bheith faoi cheangal ag an bPrótacal i gcomhréir le forálacha an Airteagail 16(1) agus (2) den Phrótacal ( 13 )

12. Chuaigh an Coimisiún Eorpach i gcomhairle leis an MECS maidir leis an dá Thogra tar éis iad a ghlacadh, de bhun Airteagal 42(1) de Rialachán (AE) 2018/1725 ( 14 ) . Déantar tagairt don Tuairim seo in Aithris 12 agus 13 de na Tograí maidir le daingniú agus síniú an Phrótacail faoi seach. Is mian leis a chur in iúl nach bhfuil an Tuairim seo gan dochar d’aon tuairimí breise a d’fhéadfadh an MECS a dhéanamh ar bhonn faisnéise breise a bheadh ar fáil.

7. CONCLÚIDÍ

129. I bhfianaise iomadú na cibearchoireachta agus na tábhachta méadaithí atá ag baint le fianaise leictreonach le haghaidh imscrúduithe coiriúla, i bhfianaise na castachta fianaise den sórt sin a fháil nuair nach bhfuil sé laistigh de dhlínse na mBallstát, tuigeann an MECS an gá atá le húdaráis forfheidhmithe an dlí fianaise leictreonach a fháil go tapa agus go héifeachtach lena chinntiú gur féidir leo an choireacht a chomhrac go héifeachtach.

130. Mar sin tá an MECS i bhfabhar freagairt idirnáisiúnta a aimsiú le bearta coimirce cuí ar shaincheisteanna reatha sa chomhthéacs seo.

131. Tá sé mar aidhm ag an bPrótacal na bealaí comhair traidisiúnta a fheabhsú agus soláthar a dhéanamh do chomhar díreach idir údaráis um fhorfheidhmiú an dlí agus soláthraithe seirbhísí trasteorainn. Níl forálacha ann maidir le rochtain dhíreach ar shonraí ó údaráis um fhorfheidhmiú an dlí, rud a chuireann an MECS fáilte roimhe.

132. Cé go n-aithnítear nach féidir téarmaíocht agus sainmhínithe dhlí an Aontais Eorpaigh a mhacasamhlú go hiomlán i gcomhaontú iltaobhach idirnáisiúnta, cuireann an MECS i bhfios go láidir nach mór na bearta coimirce cosanta sonraí iomchuí do dhaoine aonair a áirithiú chun dlí an Aontais Eorpaigh a chomhlíonadh go hiomlán.

133. Is díol sásaimh don MECS go bhfuil Airteagal tiomnaithe ar chosaint sonraí pearsanta sa Phrótacal. Ina theannta sin, tugann an MECS aird dhearfach ar an iliomad beart coimirce atá san áireamh sa Phrótacal.

134. Tuigtear don MECS go ndeimhnítear go mbeadh feidhm ag Brat-Chomhaontú SAM maidir le haistrithe ón Aontas Eorpach go dtí Stáit Aontaithe Mheiriceá faoi chuimsiú na bhforálacha atá leagtha amach sa Phrótacal a bhaineann leis an gcomhoibriú idir údaráis. Is oth leis an MECS toradh dá leithéid.

135. Má ghlactar Cinneadh ón gComhairle lena n-údaraítear do na Ballstáit, faoi seach, an Prótacal a shíniú agus a dhaingniú, chun leasa an Aontais, is díol sásaimh don MECS na tograí ón gCoimisiún chun go ndéanfadh na Ballstáit, chun leas an Aontais, an dearbhú, fógra agus cumarsáid faoi Airteagal 7(2)(b), (5)(a) agus (e) den Phrótacal. Áirithítear leis na tograí sin nach bhféadfar a iarraidh ar sholáthraithe seirbhíse san Aontas sonraí pearsanta a aistriú ach amháin ar bhonn orduithe arna n-eisiúint sa tríú tír iarrthach is Páirtí sa Phrótacal ag ionchúisitheoir nó ag údarás breithiúnach eile, nó faoi mhaoirseacht ionchúisitheora nó údaráis bhreithiúnaigh eile, nó faoi mhaoirseacht neamhspleách agus faoi rialú údaráis inniúil laistigh den Bhallstát iarrtha.

136. Tugann sé dá aire freisin go dearfach an togra go ndéanfaidh na Ballstáit an dearbhú faoi Airteagal 8(4) den Phrótacal (maidir le comhar idir údaráis inniúla chun éifeacht a thabhairt d’orduithe táirgthe d’fhaisnéis sínitheora agus sonraí tráchta), chun a áirithiú go bhfuil gá le faisnéis tacaíochta bhreise chun éifeacht a thabhairt d’orduithe faoin bhforáil seo.

137. Tá na moltaí seo a leanas ag MECS maidir leis na Cinntí ón gComhairle a bheidh ann amach anseo, dá ndéanfadh na Ballstáit an Prótacal a shíniú agus a dhaingniú, chun leasa an Aontais: — Féadfar sonraí áirithe atá laistigh sa chatagóir faisnéise sínitheora de réir bhrí an Choinbhinsiúin maidir le Cibearchoireacht a mheas faoi dhlí an Aontais Eorpaigh mar shonraí tráchta a bhfuil cur isteach tromchúiseach ag baint leo ar chearta bunúsacha an duine is ábhar do na sonraí, nach bhféadtar rochtain a fháil orthu mura bhfuil údar maith ann amháin don chomhrac i gcoinne coireacht thromchúiseach. Dá bhrí sin, molann an MECS do na Ballstáit, contrártha le Tograí an Choimisiúin, an ceart a fhorchoimeád gan Airteagal 7 den Phrótacal maidir le nochtadh faisnéise sínitheora ag soláthraithe seirbhísí a chur i bhfeidhm go díreach chuig údaráis inniúla tíre eile maidir le cineálacha áirithe uimhreacha rochtana, de bhun Airteagal 7(9)(b); — Ba cheart do na Ballstáit, de bhun Airteagal 7(5)(e) den Phrótacal, údarás breithiúnach nó údarás neamhspleách eile a ainmniú; — Ba cheart an teachtaireacht atá beartaithe ag na Ballstáit chuig údaráis na Stát Aontaithe, tráth a sínithe nó tráth a n-ionstraimí daingniúcháin, glactha nó formheasta a thaisceadh, maidir le Brat-Chomhaontú AE-SAM a shoiléiriú; — Ba cheart an breithniú atá beartaithe, i ndáil le comhaontuithe nó socruithe eile faoi Airteagal 14(1)(c) den Phrótacal a d’fhéadfaí a chur in ionad na forála sa Phrótacal maidir le cosaint sonraí (Airteagal 14), a leasú.

138. Cuireann an MECS i bhfios go láidir gur cheart go mbeadh ionchúisitheoir Ballstáit agus dá bhrí sin an OIPE freisin in ann ordú a thíolacadh nó sonraí a aistriú bunaithe ar ordú Páirtí eile faoi Airteagal 8 ach amháin i gcás ina gcinntear go bhfuil an t-ordú sin faoi réir athbhreithniú ag údarás breithiúnach nó comhlacht neamhspleách de réir bhrí chásdlí CBAE.

139. Beidh an MECS ar fáil don Choimisiún, don Chomhairle agus do Pharlaimint na hEorpa chun tuilleadh comhairle a chur ar fáil le linn an phróisis. Tá an Tuairim seo gan dochar d’aon tuairimí breise a d’fhéadfadh an MECS a dhéanamh ar bhonn faisnéise breise a bheadh ar fáil.

An Bhruiséil, 20 Eanáir 2022 Wojciech Rafał WIEWIÓROWSKI

(1) https://rm.coe.int/t-cy-terms-of-reference-protocol/1680a03690

(2) Moladh le haghaidh Cinneadh ón gComhairle lena n-údaraítear rannpháirtíocht sa chaibidlíocht ar an dara Prótacal Breise a ghabhann le Coinbhinsiún Chomhairle na hEorpa ar Chibearchoireacht (CETS Uimh. 185), COM(2019) 71 final.

(3) https://rm.coe.int/1680a49dab(leagan sealadach arna fhormheas ag Coiste na nAirí).

(4) https://rm.coe.int/CoERMPublicCommonSearchServices/DisplayDCTMContent?documentId=0900001680081561

(5) Tuairim 3/2019 ón MECS maidir le rannpháirtíocht sa chaibidlíocht i bhfianaise an Dara Prótacal Breise a ghabhann le Coinbhinsiún Bhúdaipeist maidir le Cibearchoireacht an 2 Aibreán 2019.

(6) Cinneadh ón gComhairle a glacadh an 6 Meitheamh 2019 lena n-údaraítear don Choimisiún Eorpach páirt a ghlacadh, thar ceann an Aontais Eorpaigh, sa chaibidlíocht ar an Dara Prótacal Breise a ghabhann le Coinbhinsiún Chomhairle na hEorpa maidir le Cibearchoireacht (CETS Uimh. 185).

(7) “Rannchuidiú an EDPB leis an gcomhairliúchán ar dara dhréacht prótacal breise do Choinbhinsiún Chomhairle na hEorpa maidir le Cibearchoireacht (Coinbhinsiún Bhúdaipeist) an 13 Samhain 2019”; “Ráiteas 02/201 maidir le dréachtfhorálacha nua den dara prótacal breise a ghabhann le Coinbhinsiún Chomhairle na hEorpa maidir le Cibearchoireacht (Coinbhinsiún Bhúdaipeist) arna ghlacadh an 2 Feabhra 2021”; “Rannchuidiú an EDPB leis an séú babhta de chomhairliúcháin ar an dréacht-Dara Prótacal Breise a ghabhann le Coinbhinsiún Bhúdaipeist maidir le Cibearchoireacht an 4 Bealtaine 2021 de chuid Chomhairle na hEorpa”

(8) Rún ó Pharlaimint na hEorpa an 10 Meitheamh 2021 maidir le Straitéis Cibearshlándála an Aontais Eorpaigh don Deacáid Dhigiteach.

(9) Airteagal 21 den Phrótacal.

(10) Aithris 10 de na Tograí le haghaidh Cinneadh ón gComhairle lena n-údaraítear do Bhallstáit, chun leasa an Aontais Eorpaigh an Dara Prótacal Breise i ndáil le comhar feabhsaithe agus nochtadh fianaise leictreonaí a shíniú agus a dhaingniú chun leasa an Aontais Eorpaigh, Prótacal a ghabhann leis an gCoinbhinsiún maidir le Cibearchoireacht.

(11) Togra le haghaidh Cinneadh ón gComhairle lena n-údaraítear do na Ballstáit an Dara Prótacal Breise i ndáil le comhar feabhsaithe agus nochtadh fianaise leictreonaí a shíniú, chun leasa an Aontais Eorpaigh, Prótacal a ghabhann leis an gCoinbhinsiún maidir le Cibearchoireacht (COM(2021)718 final).

Togra le haghaidh Cinneadh ón gComhairle lena n-údaraítear do na Ballstáit an Dara Prótacal Breise i ndáil le comhar feabhsaithe agus nochtadh fianaise leictreonaí a dhaingniú, chun leasa an Aontais Eorpaigh, Prótacal a ghabhann leis an gCoinbhinsiún maidir le Cibearchoireacht (COM(2021)719 final).

De réir Aithrisí 14 agus 15 den Togra maidir le síniú agus Aithrisí 13 agus 14 den Togra maidir leis an daingniú, tá an rogha ag Éirinn páirt a ghlacadh i nglacadh agus i gcur i bhfeidhm an Chinnidh agus níl an Danmhairg rannpháirteach i nglacadh an Chinnidh seo agus níl sé faoina cheangal ná faoi réir a chur i bhfeidhm.

(12) Aithris 3 de na Tograí.

(13) Airteagal 16(1). “[...][Féadfaidh Páirtithe an Choinbhinsiúin] a dtoiliú a chur in iúl le bheith faoi cheangal ag ceachtar:

a. síniú gan forchoimeád maidir le daingniú, glacadh nó formheas; nó

b. síniú faoi réir daingnithe, glactha nó formheasta, agus i ndiaidh daingnithe, glactha nó formheasta”.

2. Taiscfear ionstraimí daingniúcháin, glactha nó formheasta le hArd-Rúnaí Chomhairle na hEorpa.

(14) IO L 295, 21.11.2018, lch. 39.